Dóra Björt Guðjónsdóttir , forseti borgarstjórnar og oddviti Pírata , segir kröfu Hildar Björnsdóttur , borgarfulltrúa Sjálfstæðisflokksins , um að Dagur B. Eggertsson borgarstjóri víki sæti úr þriggja manna hópi sem á að rýna í niðurstöður innri endurskoðunar Reykjavíkurborgar um braggamálið svonefnda lykta af pólitískri spilamennsku og neitar að taka þátt í leikriti Sjálfstæðisflokksins . „ Mér finnst í raun of mikið gert úr skipun þessa hóps . Þetta er óformlegur hópur en ekki formlega skipuð nefnd og allir flokkar munu koma að málinu með einum eða öðrum hætti , “ segir Dóra Björt í samtali við mbl.is . Hildur Björnsdóttir telur líklegt að hún segi sig formlega úr hópnum á fyrsta fundi . mbl.is / Eggert Enginn að rannsaka sjálfan sig „ Mér finnst mikilvægt að taka það fram að hér er enginn að fara rannsaka sjálfan sig . Rannsóknin hefur farið fram af óháðum aðila . Við í meirihlutanum báðum um að hún tæki á öllum hliðum málsins og nú liggur skýrslan fyrir , “ segir Dóra og bætir við : „ Þessi hópur hefur takmarkað pólitískt vald enda á hann eingöngu að móta tillögur byggðar á þessum niðurstöðum og svo mun borgarráð taka afstöðu til þeirra . “ Henni finnst undarlegt að Sjálfstæðisflokkurinn hafi einróma samþykkt skipan hópsins á fundi borgarráðs „ en rokið svo beint í fjölmiðla “ til að kvarta yfir hvernig hann sé skipaður . Hún spyr af hverju Sjálfstæðisflokkurinn hafi ekki komið áhyggjum sínum um skipan hópsins á framfæri á borgarráðsfundinum sem hafi einmitt verið vettvangurinn til þess . Oddviti Sjálfstæðisflokksins hafi kannski aðra sýn en Hildur Dóra Björt bendir á að oddviti Sjálfstæðisflokksins hafi ekki verið viðstaddur fund borgarráðs þegar ákvörðun um skipan hópsins var tekin og það hafi kannski haft áhrif á afstöðu Hildar . „ Oddviti flokksins [ Sjálfstæðisflokksins ] var auðvitað fjarverandi á þessum borgarráðsfundi og hefur kannski haft aðra sýn á málið en Hildur , “ bendir Dóra á og heldur áfram : „ Hildi var boðið að vera með í hópnum fyrir hönd minnihlutans í anda lýðræðis og þegar Hildur ákvað að vera með í þessum hópi þá kom það mér mjög vel á óvart og mér þótti það jákvætt og hugsaði með mér að hún væri að taka framsýna og ábyrgðarfulla ákvörðun – en svo fór sem fór . “ Hafnar tækifæri til að hafa áhrif Dóra Björt segist ekki vita hvernig framhaldið verður ef Hildur tekur þá ákvörðun á fyrsta fundi hópsins að segja sig formlega úr honum en segir að ef Sjálfstæðisflokkurinn bæri hag borgarbúa fyrir brjósti þá myndi hún ekki gera það . „ Við verðum að sjá til hvað setur en ég lít svo á að hún sé að hafna tækifæri til að hafa áhrif og mér þykir það leitt . Ég tel að ef Sjálfstæðisflokkurinn bæri hag borgarbúa fyrir brjósti þá myndi hún ekki gera það , “ segir Dóra . „ En ég vil undirstrika að mér þykir það hafa verið blásið upp hvað þessi hópur snýst um . Niðurstöður óháðrar rannsóknar liggja fyrir og hér er bara verið að að fara vinna ákveðna handavinnu í þessum hópi en ekki taka neinar endanlegar ákvarðanir heldur vinna tillögur sem verða lagðar fyrir borgarráð , “ segir Dóra Björt að lokum og tekur fram að borgarráð hafi muni á endanum taka ákvarðanir út frá tillögum hópsins .